**БИОГРАФИЈА**

**За Вонреден професор Д-р Томислав Таневски**

**Д-р Томислав Таневски**  е роден во Скопје во 1956 година каде што се стекнал со титулата **Доктор на науки по музички науки** во 2013 година на Факултетот за музичка уметност во Скопје под менторство на Д-р Томе Манчев, каде исто така во 2010 година под негово менторство се стекнал со титулата **магистер** **во методологијата на наставата по музика.** Стручното знаење од областа на педагогијата и психологијата го добил со стекнување на титулата – **професор по предучилишно образование** на Педагошкиот факултет „Св. Климент Охридски“ – Скопје, претходно наречен **Педагошка академија**, отсек – предучилишно образование. Дополнително, на истиот факултет се стекнал со титулата – **Наставник по музика** по завршување на основното и средно образование. За време на студиите на Педагошка академија, под менторство на проф. д-р Кирил Македонски, навлегува во областа на музичката психологија, се запознава со методологијата на музикотерапијата и музичката психологија и воедно ги започнува своите први композиторски и оркестрациски обиди. Во меѓувреме се надградува од областа на музичката педагогија (композиција и оркестрација) и музичката психологија и се стекнува и со меѓународни сертификати за: **“Монтесори педагог“** од страна на “Montessori Landesverband Bayern e.V. “ и **“Обучувач за арт и драматерапија“** од страна на “Wolf + Water Art Company, England“.

Во својот работен и професионален ангажман работи и во Македонска Радио Телевизија(МРТВ), како музички продуцент на народна музика (посебно со оркестрите: чалгии на МРТВ, изворни инструменти на МРТВ и надворешни состави) и музика за деца, а бил и раководител на детскиот хор при МРТВ и детскиот хор “Златно славејче“, со кои снимил повеќе детски серии: “До-Ре-Ми“, “Весела Вртешка“, “Дајте музика“ и др.

Од останатиот ангажман во областа на музиката е основач и уметнички директор на детскиот музички фестивал “Калинка“ во Гевгелија од 1992-1998г, а во 1995год. го подготвил и диригирал првиот мјузикл за деца во Република Македонија, “Аладин и волшебната ламба“, во изведба на детскиот хор “Росица“ и балетската секција на Детскиот културен центар “Карпош“ - Скопје, со вкупно 65 изведби на сцената на МНТ – Центар.

Искуството во областите на својата професионална надградба и публицистика го манифестира преку ангажманите во: Здружението за теорија и практика на образованието **“Образовни рефлексии“** - претседател од 2013год. и член на Меѓународниот Уредувачки Одбор на научното списание (со импакт фактор) за теорија и практика на образованието - “Просветно дело“; Здружението на граѓани - Центар за детско уметничко изразување, музикотерапија и психо-физичка релаксација **“Џунџуле“-** оснивач на Здружението и музикотерапевт, арт терапевт, драма терапевт и Монтесори терапевт на деца со посебни образовни потреби од 2001год. па наваму.

За постигањата во областа на публицистиката добитник е на:

* ***Наградата на Град Скопје “13 Ноември“*** за 2004г.,
* ***“Бел Сокол“ на Ford Motor Company од САД***  во 2004г.,
* ***Годишната награда на Општина Центар “Феникс“*** за 2008 г. за иновативните пристапи и постигнувањата во областа на образованието и социјалните дејности.

За својот музички опус, **кој е со над 2000 минути** снимена различна жанровска музика со повеќе оркестри различни по состав, има добиено повеќе значајни меѓународни награди и признанија. Дел од композициите за деца на д-р Томислав Таневски се составен дел од учебниците за музичко образование за најразлична возраст.

За постигањата во областа на музичкото творештво има добиено повеќе значајни музички награди.

Стручните и научни трудови од областа на музичката педагогија, музичката психологија и музикотерапијата се одраз на неговиот посебен интерес и научна надградба. Стручните и научни трудови можат да се најдат како самостојни изданија и како дел од публикациите на повеќе стручни и научни меѓународни собири и списанија.

На Факултетот за применета музика при Универзитетот за аудиовизуелни уметности, Европска Филмска Театарска и Танцова Академија (ЕСРА) - Скопје е избран за доцент во јуни 2014 година, а подоцна во 2017 година е избран за Вонреден професор и ги предава следните предмети: Применета музика, Оркестарска литература, Психологија на уметноста, Музикотерапија и Педагогија. Во 2017 година е назначен за Вонреден професор на Универзитетот „Гоце Делчев“ во Штип, на Музичката академија и Педагошкиот факултет, каде што е и до ден денес. Предмети ко ги предава: Методика на музиката, Музика и Уметности и Креативно музичко изразување.